नई दिल्ली। बॉलिवुड के जाने-माने गायक दलेर मेंहदी को अवैध तरीके से लोगों को विदेश भेजने के मामले में पटियाला कोर्ट ने दोषी करार दिया है। दलेर मेंहदी पर 2003 में ह्युमैन ट्रैफिकिंग का आरोप लगा था, जिसपर सुनवाई करते हुए कोर्ट ने उन्हें दोषी करार दिया है। कोर्ट ने दलेर मेंहदी को इस मामले में दो साल की सजा सुनाई है, हालांकि इसके कुछ ही देर बाद कोर्ट ने उन्हें जमानत दे दी। दलेर के खिलाफ यह मामला 1998-99 का है। उनपर आरोप है कि वह अपने डांस ग्रुप के नाम पर लोगों को अवैध तरीके से विदेश लेकर जाते थे।
दलेर मेंहदी व उनके भाई पर आरोप था कि वह अमेरिका ले जाने के लिए लोगों से पैसा लेते थे, इसके लिए वह अवैध तरीके से लोगों से पैसा लेकर उन्हें विदेश पहुंचाते थे। उनके खिलाफ इस तरह के 35 मामले दर्ज कराए गए थे। दलेर मेंहदी और उनके भाई पर आरोप था कि उन्होंने 1998-99 में अपने ट्रूप में 10 लोगों को अमेरिका लेकर गए थे और उन्हे गैरकानूनी तरीके से अमेरिका में ही छोड़ दिया गया था।
दलेर मेंहदी एक एक्ट्रेस की कंपनी की ओर से अमेरिका गए थे और वहां उन्होंने गैर कानूनी तरीके से तीन लड़कियों को सैन फ्रैंसिस्को छोड़ा था। दलेर मेंहदी और उनके भाई एक बार फिर से अमेरिका के दौरे पर गए और उन्होंने 1999 में तीन लड़कों को अमेरिका के न्यू जर्सी में गैर कानूनी तरीके से छोड़ा था। वहीं 2006 में पटियाला पुलिस ने दलेर मेंहदी को बरी करने के लिए दो याचिका दायर की थी, लेकिन कोर्ट ने कहा था कि दलेर के खिलाफ पर्याप्त सबूत हैं और उनके खिलाफ मुकदमा चलना चाहिए।